## PRAVILNIK O ODLIKOVANJIMA I PRIZNANJIMA

### NN 144/2008 (12.12.2008.), PRAVILNIK O ODLIKOVANJIMA I PRIZNANJIMA

PREDSJEDNIK REPUBLIKE HRVATSKE

3965

Na temelju članka 5. Zakona o odlikovanjima i priznanjima Republike Hrvatske (»Narodne novine«, broj 20/95, 57/06 i 141/06), donosim

PRAVILNIK

O ODLIKOVANJIMA I PRIZNANJIMA

OPĆE ODREDBE

Članak 1.

Pravilnikom o odlikovanjima i priznanjima (u daljnjem tekstu: Pravilnik) propisuje se postupak podnošenja poticaja za dodjelu odlikovanja i priznanja, postupak primitka stranog odlikovanja i priznanja, način nošenja i isticanja odlikovanja, razmjena odlikovanja, uručenje odlikovanja i priznanja, oduzimanje odlikovanja i priznanja, izgled i tehnička izvedba svakog odlikovanja, izgled i opis isprave o dodjeli odlikovanja i priznanja te druga pitanja od značenja za odlikovanja i priznanja.

Članak 2.

Odlikovanja i priznanja dodjeljuju se u prigodi blagdana, spomendana, ili u prigodi obljetnica značajnih za Republiku Hrvatsku, odnosno, fizičku ili pravnu osobu, kojima se dodjeljuju odlikovanja ili priznanja.

POSTUPAK PODNOŠENJA POTICAJA ZA DODJELU ODLIKOVANJA

Članak 3.

Poticaj za dodjelu odlikovanja ili priznanja podnosi se u skladu sa člankom 28. Zakona o odlikovanjima i priznanjima Republike Hrvatske (u daljnjem tekstu: Zakon).

Državno povjereništvo za odlikovanja i priznanja (u daljnjem tekstu: Državno povjereništvo) razmatra poticaje za odlikovanja i priznanja, a usvojene poticaje u obliku prijedloga, podnosi predsjedniku Republike Hrvatske (u daljnjem tekstu: predsjednik Republike).

Poticaj se podnosi u pisanom obliku i treba sadržavati sljedeće podatke: ime i prezime, ime roditelja, datum rođenja, mjesto i državu rođenja, državljanstvo odnosno naziv pravne osobe, adresu prebivališta ili sjedišta pravne osobe, naziv odlikovanja ili priznanja za koje se podnosi poticaj, osnovne podatke o pravnoj osobi, te odgovarajuće obrazloženje prijedloga.

Državno povjereništvo može prije razmatranja poticaja zatražiti dodatne podatke i mišljenje od nadležnih tijela javne vlasti.

Članak 4.

Poticaj za dodjelu odlikovanja ili priznanja stranom državljaninu podnosi se u skladu sa člankom 28. Zakona.

Nakon usvajanja poticaja od strane Državnog povjereništva, od predsjednika Republike traži se suglasnost.

Na temelju suglasnosti predsjednika Republike Odjel za odlikovanja i priznanja Ureda predsjednika Republike Hrvatske (u daljnjem tekstu: Odjel), ukoliko je to potrebno, pribavit će od strane države ili nadležnog tijela, putem ministarstva nadležnog za vanjske poslove, mišljenje za primitak hrvatskog odlikovanja ili priznanja.

Nakon dobivanja pozitivnog mišljenja, provodi se postupak za dodjelu odlikovanja ili priznanja.

POSTUPAK PRIMITKA STRANOG ODLIKOVANJA I PRIZNANJA

Članak 5.

Suglasnost za primitak stranog odlikovanja ili priznanja hrvatskom državljaninu može službenim diplomatskim putem zatražiti strana država ili osobno hrvatski državljanin kojeg se namjerava odlikovati.

Zamolba za suglasnost upućuje se Odjelu koji će uz konzultacije sa članovima Državnog povjereništva, uputiti prijedlog predsjedniku Republike. Nakon provedenog postupka podnositelju zamolbe dostavlja se odgovor.

NAČIN NOŠENJA I ISTICANJA ODLIKOVANJA

Članak 6.

Odlikovanja s lentom i Danicom, odnosno odlikovanja s ogrlicom se ističu samo u najsvečanijim prigodama kada to zahtijevaju pravila protokola. U ostalim prigodama, kada se ističu odlikovanja, nose se minijature odlikovanja, umanjenice ili male oznake.

Lentu s veleredom odlikovane osobe ističu ovješenu od desnog ramena na lijevi bok zajedno s Danicom na lijevoj strani grudi.

Ukoliko osoba ima više odlikovanja s lentom i Danicom, tada se ističe samo lenta najvišeg odlikovanja i Danice ostalih veleredova. Za ostala odlikovanja ističu se umanjenice.

Ukoliko je ista osoba odlikovana i odlikovanjem sa ogrlicom, tada ističe lentu najvišeg velereda s Danicom, ogrlicu najvišeg odlikovanja iz skupine odlikovanja s ogrlicom, te umanjenice ostalih odlikovanja.

Kada odlikovana osoba ističe lentu i Danicu, odnosno, ogrlicu ili drugi znak odlikovanja, ističe minijaturu, umanjenicu ili malu oznaku tog istog odlikovanja.

Minijatura odlikovanja se ističe u zapučku civilnog odijela. Ukoliko je ista osoba odlikovana sa više odlikovanja za koja je propisana minijatura, tada ističe samo minijaturu najvišeg odlikovanja.

Umanjenice se ističu na lijevoj strani grudi civilne odjeće, po važećem slijedu od lijeve na desnu stranu gledano prema nositelju odlikovanja. Ukoliko se ističe samo jedna umanjenica, ona se stavlja u zapučak civilnog odijela.

Odlikovanja koja se dodjeljuju postrojbama i drugim ustrojstvenim jedinicama Oružanih snaga Republike Hrvatske i Ministarstva unutarnjih poslova sadrže i plamenac. Plamenac se veže na vrh jarbola odlikovane cjeline.

Članak 7.

Male oznake odlikovanja se nose isključivo na službenim odorama poredane po važećem slijedu od lijeve na desnu stranu gledano prema nositelju odlikovanja, iznad gornjeg lijevog džepa odore.

U jedan red stavljaju se tri male oznake. Ukoliko odlikovani ima četiri odlikovanja, u gornji red stavlja se jedna mala oznaka, a u donji red tri oznake, prema važećem slijedu.

Članak 8.

Uvažavajući odredbe članka 7. ovoga Pravilnika, potanji način nošenja odlikovanja i medalja u Oružanim snagama Republike Hrvatske propisuje se Pravilnikom o vojnim odorama, u policiji Uredbom o odorama policijskih službenika Ministarstva unutarnjih poslova, a u ostalim tijelima državne vlasti aktima koji reguliraju nošenje službene odore.

U slučajevima nepostojanja provedbenog propisa iz stavka 1. ovoga članka primjenjuju se odredbe iz članka 7. ovoga Pravilnika.

Članak 9.

Ukoliko je osoba odlikovana odlikovanjima strane države, tada ističe ta odlikovanja nakon domaćih odlikovanja.

Članak 10.

Članovi obitelji umrle, posmrtno odlikovane ili nestale osobe odlikovanje mogu isticati na posebnom mjestu u svom domu, u prigodi komemoracija ili sličnih obilježavanja spomena na odlikovanu osobu, ali ih nemaju pravo sami nositi.

RAZMJENA ODLIKOVANJA

Članak 11.

U prigodi posjeta predsjednika Republike stranim državama, posjeta stranih državnika Republici Hrvatskoj, ili u prigodi važnijih nacionalnih i međunarodnih zbivanja, može se obaviti razmjena odlikovanja.

Članak 12.

Veleposlanicima stranih država u Republici Hrvatskoj odlikovanja se mogu dodijeliti temeljem načela uzajamnosti, ukoliko su obnašali dužnost veleposlanika najmanje tri godine.

Čelnicima diplomatsko-konzularnih predstavništava i predstavništava međunarodnih organizacija akreditiranih u Republici Hrvatskoj odlikovanja se mogu dodijeliti po završetku obnašanja dužnosti ili nakon okončane misije u Republici Hrvatskoj.

Razmjena odlikovanja sa stranim državama može se propisati bilateralnim sporazumom.

URUČENJE ODLIKOVANJA I PRIZNANJA

Članak 13.

Predsjednik Republike u pravilu uručuje odlikovanja i priznanja osobno.

Predsjednik Republike može odrediti izaslanika za uručenje odlikovanja ili priznanja.

Odlikovanja i priznanja uručuju se na prigodnoj svečanosti.

ODUZIMANJE ODLIKOVANJA I PRIZNANJA

Članak 14.

Predsjednik Republike može oduzeti odlikovanje ili priznanja u skladu s odredbama Zakona.

Članak 15.

U slučaju iz članka 30. stavak 5. Zakona, odlikovanja ili priznanja oduzimaju se na prijedlog Državnog povjereništva.

Poticaj za oduzimanje mogu podnositi osobe i tijela iz članka 28. Zakona.

Poticaj iz prethodnog stavka mora sadržavati sljedeće podatke: ime i prezime odnosno naziv podnositelja poticaja, prebivalište ili sjedište podnositelja poticaja, navođenje osobnog imena te ime roditelja osobe na koju se poticaj odnosi, uz ispis osobnih podataka, navođenje naziva odlikovanja ili priznanja za koje se podnosi poticaj te razlozi oduzimanja odlikovanja ili priznanja.

Članak 16.

Državno povjereništvo će za nositelje odlikovanja ili priznanja, koji su pravomoćno osuđeni na bezuvjetnu kaznu zatvora od najmanje tri godine, predložiti oduzimanje odlikovanja ili priznanja.

Odjel će najmanje jedanput godišnje od Ministarstva pravosuđa zatražiti podatke o osobama iz stavka 1. ovoga članka.

Poticaj za oduzimanje mogu u pisanom obliku podnositi osobe i tijela iz članka 28. Zakona.

Poticaj iz prethodnog stavka mora sadržavati sljedeće podatke: ime i prezime odnosno naziv podnositelja poticaja, prebivalište ili sjedište podnositelja, navođenje osobnog imena te ime roditelja osobe na koju se poticaj odnosi uz ispis osobnih podataka, navođenje naziva odlikovanja ili priznanja za koje se podnosi poticaj te razlozi oduzimanja odlikovanja ili priznanja.

Članak 17.

Nakon objave odluke o oduzimanju odlikovanja ili priznanja u »Narodnim novinama«, Odjel dostavlja odluku osobi kojoj je odlikovanje ili priznanje oduzeto.

Uz dostavljenu odluku osoba se obavještava o obvezi vraćanja oduzetog odlikovanja ili priznanja Uredu predsjednika Republike.

PRIJELAZNE I ZAVRŠNE ODREDBE

Članak 18.

Izgled, opis i tehnička izvedba svakog odlikovanja ili priznanja utvrđenih člancima 6., 24. i 25. Zakona, izgled i opis isprave o dodjeli odlikovanja ili priznanja, kao i druga pitanja od značenja za svako odlikovanje ili priznanje, propisani su u Dodacima od A. do U. i sastavni su dio ovog Pravilnika.

Članak 19.

Odjel daje potrebna dodatna pojašnjenja za sva pitanja vezana uz problematiku odlikovanja i priznanja.

Članak 20.

Stupanjem na snagu ovog Pravilnika prestaju važiti: Pravilnik o odlikovanjima i priznanjima, Pravilnik Velereda kralja Tomislava s lentom i Velikom Danicom, Pravilnik Velereda kraljice Jelene s lentom i Danicom, Pravilnik Velereda kralja Petra Krešimira IV. s lentom i Danicom, Pravilnik Velereda kralja Dmitra Zvonimira s lentom i Danicom, Pravilnik Reda kneza Trpimira s ogrlicom i Danicom,
Pravilnik Reda kneza Branimira s ogrlicom,
Pravilnik Reda kneza Domagoja s ogrlicom,
Pravilnik Reda Nikole Šubića Zrinskog,
Pravilnik Reda bana Jelačića ,
Pravilnik Reda Petra Zrinskog i Frana Krste Frankopana,
Pravilnik Reda Ante Starčevića ,Pravilnik Reda Stjepana Radića
,Pravilnik Reda Danice hrvatske ,Pravilnik Reda hrvatskog križa
,Pravilnik Reda hrvatskog trolista ,
Pravilnik Reda hrvatskog pletera, Pravilnik Spomenice, domovinskog rata i
Pravilnik Spomenice domovinske zahvalnosti (»Narodne novine« broj 108/00).

Članak 21.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/08-03/01

Urbroj: 71-05-04/2-08-01

Zagreb, 1. prosinca 2008.

Predsjednik
Republike Hrvatske
Stjepan Mesić, v. r.

[Pravilnik o odlikovanjima i priznanjima](dodatni/378102.pdf)

Pravilnik, NN 144/2008-3965